କଟକ : ଜଗା ହାତ ମିଳାଉଛି। ହିନ୍ଦୀରେ କଥା ହେଉଛି, ସାଧାରଣ ପିଲାଙ୍କ ଭଳି ଦୁଷ୍ଟାମୀ ବି କରୁଛି। ଜଗା ଫିଟ୍ ଥିବାବେଳେ ବଳିଆ କିନ୍ତୁ ଶୋଇ ରହୁଛି। ତେଣୁ ଗଠନ ହୋଇଥିବା ୧୪ ଜଣିଆ ଡାକ୍ତରୀ ଦଳ ଜଗା-ବଳିଆଙ୍କ ଚିକିତ୍ସା ଆରମ୍ଭ କରିଥିବାବେଳେ ବଳିଆ ଉପରେ ସ୍ବତନ୍ତ୍ର ନଜର ରଖିଛନ୍ତି। ଆଜି ନୂଆଦିଲ୍ଲୀର ଏମ୍ସରୁ ଆସି କଟକ ଏସ୍ସିବି ମେଡିକାଲରେ ଭର୍ତ୍ତି ହେବା ପରେ ସେମାନଙ୍କ ସଂପର୍କରେ ଏଭଳି ସୂଚନା ଦେଇଛନ୍ତି ସ୍ବାସ୍ଥ୍ୟମନ୍ତ୍ରୀ ନବ କିଶୋର ଦାସ। କେବଳ ସେତିକି ନୁହେଁ, ଜଗାକୁ ଏବେ ସାଢ଼େ ୪ ବର୍ଷ ଚାଲିଥିବାବେଳେ ତା'କୁ ଖୁବଶୀଘ୍ର ସ୍କୁଲକୁ ପଠାଯିବ ବୋଲି ନିଷ୍ପତ୍ତି ନିଆଯାଇଛି। ଅନ୍ୟପଟେ ଜଗା-ବଳିଆଙ୍କ ବାପା ଭୂୟାଁ କହଁର ମୁଖ୍ୟମନ୍ତ୍ରୀ, ସ୍ବାସ୍ଥ୍ୟମନ୍ତ୍ରୀ ଓ ଓଡ଼ିଶାର ସମସ୍ତ ଜନସାଧାରଣଙ୍କୁ କୃତଜ୍ଞତା ଜଣାଇଛନ୍ତି। ଜଗନ୍ନାଥଙ୍କ ଆଶୀର୍ବାଦରୁ ସବୁ ସମ୍ଭବ ହୋଇପାରିଛି ବୋଲି ସେ କହିଛନ୍ତି।
